ახალი საქართველოს უნივერსიტეტი

ახალი საქართველოს უნივერსიტეტი — უმაღლესი საგანმანათლებლო დაწესებულება საქართველოში, ქალაქ ფოთში. დაფუძნდა 2012-2015 წლებში. უნივერსიტეტი ახორციელებს სადოქტორო და სამაგისტრო პროგრამებს ქრისტიანული ფილოსოფიის და ქრისტიანული ფსიქოლოგიის მიმართულებებით. მისი მიზანია სარწმუნოებრივ და მეცნიერულ მსოფლგაგებათა და აზროვნების სისტემათა, ცოდნისა და რწმენის ტოლპირველადობის პრინციპის ინტეგრაცია საგანმანათლებლო და სამეცნიერო საქმიანობაში.

დაარსების მოკლე ისტორია
1997 წელს დაფუძნდა ფოთის წმიდა გრიგოლ ღვთისმეტყველის სახელობის საღვთისმეტყველო-კატეხიზატორული სკოლა. 2009 წელს სასწავლებელს ეწოდა „ფაზისის საღვთისმეტყველო-ფილოსოფიური აკადემია“. 2012 წელს „უმაღლესი განათლების შესახებ“ საქართველოს კანონში განხორციელებული ცვლილებების შესაბამისად, დაიწყო მისი რეორგანიზება, რის შედეგადაც არსებული აკადემიის ბაზაზე ჩამოყალიბდა ახალი საქართველოს უნივერსიტეტი. 2015 წლის 14 დეკემბერს ა(ა)იპ ახალი საქართველოს უნივერსიტეტმა წარმატებით გაიარა უმაღლესი საგანმანათლებლო დაწესებულებების საქმიანობის განხორციელებისა და სახელმწიფოს მიერ აღიარებული განათლების დამადასტურებელი დოკუმენტის გაცემისთვის სავალდებულო ავტორიზაცია-აკრედიტაციის პროცესი. ამის შედეგად მას მიენიჭა უნივერსიტეტის სტატუსი, რაც მას შესაძლებლობას აძლევს, განახორციელოს სამივე საფეხურის უმაღლესი საგანმანათლებლო პროგრამები და სამეცნიერო კვლევები. ამჟამად უნივერსიტეტი ახორციელებს მაგისტრატურისა და დოქტორანტურის საგანმანათლებლო პროგრამებს. უნივერსიტეტის რექტორი არის ფოთისა და ხობის მიტროპოლიტი გრიგოლი.

უნივერსიტეტის მისია
უნივერსიტეტის მისიაა უმაღლესი საგანმანათლებლო და კვლევითი ცენტრის ჩამოყალიბება, რომელიც ორიენტირებულია ტრადიციულ ღირებულებებზე, მართლმადიდებლურ სწავლა-მოძღვრებასა და კულტურაზე დაფუძნებულ საგანმანათლებლო და კვლევით საქმიანობაზე. უნივერსიტეტი ემსახურება მაღალი კვალიფიკაციის მქონე სპეციალისტების მომზადებას, მათ ინტეგრაციას საერთაშორისო საგანმანათლებლო სივრცეში, ეროვნული საგანმანათლებლო ტრადიციების მნიშვნელოვანი მონაპოვრების შენარჩუნებასა და სიახლეების დანერგვას. უნივერსიტეტის მისიის მნიშვნელოვანი კომპონენტებია: აკადემიური პოტენციალის გამოყენება საქართველოს მართლმადიდებელი ეკლესიისა და სახელმწიფოს ინტერესების სამსახურში; ეროვნული ინტელექტუალური ტრადიციებისა და პროფესიული კადრების სამოღვაწეო სივრცის შენარჩუნება და განვითარება; საერთაშორისო აკადემიური მიღწევების დანერგვა; უმაღლესი განათლების სისტემის დარგობრივი მრავალფეროვნების განვითარება; საერთაშორისო აკადემიურ საზოგადოებასთან თანამშრომლობა და მისი აქტიური წევრობა.

კავკასიური ფილოსოფიისა და თეოლოგიის სამეცნიერო-კვლევითი არქივი
კავკასიური ფილოსოფიისა და თეოლოგიის სამეცნიერო-კვლევითი არქივი არის ახალი საქართველოს უნივერსიტეტის მთავარი სამეცნიერო-სტრუქტურული ერთეული, მისი მიზანია ხელი შეუწყოს უნივერსიტეტის აკადემიური და კვლევითი პროცესის ფორმირებასა და განვითარებას, ქართული ფილოსოფიური და საღვთისმეტყველო მემკვიდრეობის დაცვასა და მის გადაცემას შემდეგი თაობებისთვის. არქივის ერთ-ერთი ფუნქციაა ფილოსოფიისა და თეოლოგიის კუთხით კვლევების განხორციელება და ამ სფეროებში მკვლევართა ახალი თაობების მომზადება. არქივში მუშაობენ ქრისტიანული ფილოსოფიისა და თეოლოგიის დარგებში მოღვაწე ქართველი და უცხოელი მკვლევრები. არქივი თანამშრომლობს ქრისტიანული ფილოსოფიისა და მართლმადიდებლური თეოლოგიის საერთაშორისო ცენტრებთან. არქივის დირექტორია ფილოსოფიის დოქტორი, პროფესორი თენგიზ ირემაძე.

არქივი ატარებს საერთაშორისო და ეროვნულ სამეცნიერო კონფერენციებს, ახორციელებს სხვადასხვა სახის კვლევებს ჰუმანიტარულ და სოციალურ მეცნიერებათა განხრით. დაარსებიდან დღემდე არქივმა გამოსცა 90-ზე მეტი ბეჭდური წიგნი, არქივის ბაზაზე დაფუძნდა ორი აკადემიური ონლაინ გამოცემა - „ქართული ფილოსოფიისა და თეოლოგიის ენციკლოპედია“ და „პეტრიწის პორტალი“, რომლებზეც განთავსებულია ასობით აკადემიური პუბლიკაცია.

ჰუმანიტარულ და სოციალურ მეცნიერებათა ფაკულტეტი
უნივერსიტეტის ძირითადი სასწავლო-სამეცნიერო და ადმინისტრაციული სტრუქტურული ერთეულია ჰუმანიტარულ და სოციალურ მეცნიერებათა ფაკულტეტი, რომელიც მაგისტრატურისა და დოქტორანტურის საგანმანათლებლო პროგრამებით უზრუნველყოფს სტუდენტთა მომზადებას და მათთვის შესაბამისი კვალიფიკაციის მინიჭებას.

ქრისტიანული ფილოსოფიის სამაგისტრო პროგრამა
ქრისტიანული ფილოსოფიის სამაგისტრო პროგრამა მიზნად ისახავს მაღალი დონის სპეციალისტთა მომზადებას, რომელთაც შეეძლებათ ქრისტიანული მართლმადიდებელი კულტურის ღრმა და ყოვლისმომცველი ფილოსოფიური ანალიზი. სწავლის პროცესში სტუდენტებს ლექცია-სემინარებს უტარებენ ქრისტიანული ფილოსოფიის, თეოლოგიისა და სოციოლოგიის წამყვანი ქართველი სპეციალისტები. სტუდენტებს ასევე შესაძლებლობა აქვთ, მოისმინონ საჯარო ლექციების კურსი ქრისტიანული ფილოსოფიის წამყვანი უცხოელი სპეციალისტების ხელმძღვანელობით, რომელთა სასწავლო პროგრამაში ჩართვას უზრუნველყოფს ახალი საქართველოს უნივერსიტეტი.

ქრისტიანული ფსიქოლოგიის სამაგისტრო პროგრამა
ქრისტიანული ფსიქოლოგიის სამაგისტრო პროგრამა მიზნად ისახავს მაღალკვალიფიციურ სპეციალისტთა მომზადებას, რომლებიც ქრისტიანული სააზროვნო პერსპექტივის საფუძველზე შეძლებენ, სიღრმისეულად გააანალიზონ თანამედროვე სამყაროს და ადამიანის ფსიქოლოგიური მდგომარეობა და მათი კვლევის ადეკვატური მეთოდები გამოიყენონ. სამაგისტრო პროგრამა იმგვარადაა აგებული, რომ სტუდენტებს საშუალება აქვთ, გაეცნონ ქრისტიანული ფილოსოფიის საკვანძო მომენტებსაც. ეს მათ საშუალებას აძლევს, ინტერდისციპლინურ ჭრილში გაიაზრონ ქრისტიანული ფსიქოლოგიის მნიშვნელოვანი საკითხები და ამოცანები.

ქრისტიანული ფილოსოფიის სადოქტორო პროგრამა
ქრისტიანული ფილოსოფიის სადოქტორო პროგრამა მიზნად ისახავს მაღალკვალიფიციური მკვლევარი-სპეციალისტების მომზადებას, რომელთაც შეეძლებათ ქრისტიანობის არსისა და ქრისტიანული კულტურის ღრმა ფილოსოფიური ანალიზი, რომელიც დაფუძნებული იქნება ინტერდისციპლინურ კვლევით მეთოდოლოგიაზე. სწავლის პროცესში დოქტორანტები მუშაობენ ქრისტიანული ფილოსოფიის საუკეთესო ქართველ და უცხოელ სპეციალისტებთან, რომლებიც ახალი საქართველოს უნივერსიტეტის აკადემიურ პერსონალს წარმოადგენენ. მათ ასევე მჭიდრო სამეცნიერო კონტაქტები აქვთ უცხოეთის წამყვან სამეცნიერო ცენტრებთან, რაც ამ სადოქტორო პროგრამის დოქტორანტებს შესაძლებლობას აძლევს, ქრისტიანული ფილოსოფიის განხრით თავიანთი ცოდნა და კვლევითი უნარ-ჩვევები გაიღრმავონ მსოფლიოს წამყვან უნივერსიტეტებსა და სამეცნიერო ცენტრებში.

საერთაშორისო თანამშრომლობა
უნივერსიტეტს თანამშრომლობის მემორანდუმები აქვს გაფორმებული ნიუ-იორკის წმ. ვლადიმირის სემინარიასთან (აშშ), ბოხუმის გამოყენებით მეცნიერებათა უნივერსიტეტთან (გერმანია), ვოლოსის თეოლოგიური კვლევების აკადემიასთან (საბერძნეთი), ლიუბლიანას უნივერსიტეტთან (სლოვენია). ის ასევე მჭიდროდ თანამშრომლობს კასელის უნივერსიტეტთან (გერმანია), ურბინოს უნივერსიტეტთან (იტალია), რელიგიის კვლევების ევროპულ აკადემიასთან. 2021 წლიდან უნივერსიტეტი არის საერთაშორისო მართლმადიდებელი თეოლოგიური ასოციაციის პარტნიორი წევრი, 2023 წლიდან კი არის რელიგიის კვლევების ევროპული საუნივერსიტეტო კონსორციუმის წევრი.

უნივერსიტეტი თანამშრომლობს საერთაშორისო საგამომცემლო სახლებთან, მათ შორის, აღსანიშნავია გამომცემლობა „ლოგოსი“ (ბერლინი), „ჯონ ბენიამინის საგამომცემლო სახლი“ (ამსტერდამი/ფილადელფია), „ევროპული უნივერსიტეტის გამომცემლობა“ (ბოხუმი), გამომცემლობა „ნომოსი“ (ბადენ-ბადენი), გამომცემლობა „არაკნე“ (რომი). ამ თანამშრომლობის ფარგლებში უნივერსიტეტის პროფესორთა და მკვლევართა მონაწილეობით გამოიცა არაერთი სამეცნიერო კრებული.